**Hag. 1:1-15**

**“Watter oes bring Covid-19 in jou lewe?”**

*Andries Burger, GK Pinetown, 29 Maart 2020 (week 1 van Covid-19 grendeltyd.)*

*Sing:* *Lied 151:1,2; Ps. 105:1,2,3 (T); Lied 543:1,2,3; Ps. 19:5(K); Sb14-2(Lied516):1,2; Lied 200:3*

Onderbreking van die reeks uit 2 Petrus

Krisis omstandighede –

Covid-19 (3de golf, inperking... ),

Misdaad/geweld/wetteloosheid/minagting van reg – Nadraai van Zuma in tronk  
 Munisipaliteite wat ondergaan weens selfsug, hooghartigheid en onkunde

In my soeke na watter boodskap die Here aan die gemeente wil gee in hierdie omstandighede, het ek elke keer teruggekom na

dieselfde teks waarop ons gefokus het op die heel eerste Sondag in verlede jaar se Covid-19 vlak 5 grendeltyd (23 Maart 2020) – Haggai 1

Toe was die fokus op voorbereiding vir wat sou kom,

vandag nog netso want ons is lank nog nie uit hierdie gemors nie,

maar ek wil spesifiek ook terugkyk oor wat die Covid-19 krisis die afgelope 15 maande in ons lewens verander het.

Voordat ek die lees net eers bietjie agtergrond:

God het sy volk verlaat en hulle in ballingskap laat wegvoer toe hulle hardnekkig bly sondig het en hulle nie gesteur het aan sy waarskuwings wat Hy deur sy profete gestuur het nie.

Maar, getrou aan sy beloftes, het Hy na sowat 70 jaar ŉ gesuiwerde deel van die volk laat terugkom.

Terug in die land het hulle die altare opgebou om weer offers aan God te bring.

Hulle het ook begin om die tempel te herbou maar nie lank nadat die fondamente herstel is nie, het hulle fokus verloor sodat die bouwerk uiteindelik opgehou het.

Dit is toe dat die Here vir Haggai stuur:

**<< Lees Haggai 1:1-15>>**

Twee dele in die hoofstuk –

v.1-11 God se terugroep van die volk om op Hom te fokus, en

v.12-15 die volk se reaksie op God se roepstem.

So wil ek vanoggend ook daarop fokus –

God wat ons terugroep om Hom te fokus, en dan ons reaksie daarop.

Hoe het ons gereageer die afgelope 15 maande sedert Hy ons met Covid-19 as’t ware aan die nek begin gryp het om ons fokus terug te kry op Hom?

Watter oes het dit al vir God se koninkryk opgelewer in jou en my, in die gemeente se lewe?

Kom ons kyk eers hoe God sy volk terugroep na Hom toe.

Met groot blydskap het hulle uit ballingskap uit teruggekom na die beloofde land.

Maar van “melk en heuning” voorspoed was daar nie sprake nie. Dit het sleg gegaan met hulle, die oeste was karig, hulle het honger en dors en koud gebly, hulle kon net nie vooruit kom nie.

Jy kan jou indink dat hulle sou vra waarom God dit so sleg laat gaan, waarom nie die seën van voorspoed nie?

Deur Haggai het God sy volk se oë oopgemaak om te sien wat aan die gang was.

Dat dit met hulle sleg gaan omdat hulle nie op die herstel van sy tempel gefokus het nie, maar op hulle eie huise.

Dit het natuurlik nie oor die marmer en die klip van die tempel gegaan nie. Ons moet onthou dat die tempel destyds die simbool was van God se teenwoordigheid.

Die volk se fokus was nie op God se teenwoordigheid nie, dit was op hulle self – op hulle huise, gesinne en families, op hulle boerderye en hulle sake.

God het dit sleg laat gaan met droogte en pes en plaag om hulle aandag te kry en om hulle te laat agterkom dat daar fout was.

Die kompas van hulle lewe was op hulle self gestel en nie op God en op sy teenwoordigheid by hulle nie.

Deur Haggai roep God hulle op om hulle fokus reg te maak,

om so op God en sy teenwoordigheid te fokus dat hulle boumateriaal bymekaar te kry en weer sy huis te herbou.

Soos verlede jaar moet ons steeds vra wat die Here besig is om met ons te doen in hierdie nood omstandighede waarin ons is?

Wat wil Hy vir my en jou leer oor die rigting waarop ons lewenskompas ingestel is?

Wat was die hooffokus van my en jou lewe voor hierdie krisis wat ons nou beleef?

Was God en geloof en liefde aan ander nie dalk net ŉ déél van my en jou lewe nie – dalk die afskeep wat oor is nadat ons gedoen het waarvan ons hou en wanneer ons daarvan hou?

Waaroor het ons die meeste gedink en gepraat, waaraan het ons die meeste tyd spandeer?

Aan God en sy teenwoordigheid en sy koninkryk?

Of was dit ons huis, en ons kinders, en ons werk, ons boerdery? En so ietwat bygevoeg darem nog iets van God ook...

Waaroor het ons gebede gegaan – oor hierdie lewe van ons; of oor God en sy koninkryk en sy eer en verheerliking, en ons daarbinne.

Was dit nie dalk so dat ons lewens en dit wat vir ons belangrik is maar baie dieselfde was as vir die ongelowige wêreld nie?

God en geloof kan nie maar deel van ons lewens wees nie, want ons het geen lewens meer nie.

Deur geloof het ons deel aan Christus se dood, soos Paulus leer in Rom. 6:8 dat ons saam met Christus gesterf het;

En in 2 Kor. 5:15 dat ons nie meer vir onsself lewe nie, maar vir Hom wat vir ons gesterf het en uit die dood opgewek is.

Dit beteken nie dat ons nou afwesig van hierdie wêreld in ŉ geestelike vervoering moet sweef nie. Nee, dit is juis in hierdie wêreld waar ons moet lewe vir Christus wat vir ons gesterf het.

Dit is nie Christus en geloof wat ŉ deel van my en jou lewe moet wees nie, ons is deel van sý lewe.

Sy toewyding aan sy Vader – dit moet my en jou toewyding wees aan Vader, Seun en Gees.

Sy fokus op sy hemelse koninkryk – dit moet jou en my fokus wees.

Sy toewyding om sondaar mense soos ek en jy met God te versoen, om Homself en sy lewe daarvoor op te offer – dit moet my en jou toewyding wees aan die gemeenskap en die wêreld om ons.

Sy liefde vir sy dissipels – dit moet ons liefde vir mekaar wees.

Sy fokus om die gemeente bymekaar te maak en op te bou moet ook my en jou fokus wees om hierdie gemeente waar Hy elkeen van ons geroep op te bou en uit te bou.

Elkeen van ons is geroep om mekaar in liefde te koester en op te bou en sterk te maak

sodat almal in die gemeente staande sal bly in nood omstandighede en juis

in sulke tye ŉ helder getuienis van ywer en toewyding en volharding in geloof en Christus se lewensvreugde te laat skyn soos ŉ spotlight op ŉ paal.

Wat het die afgelope jaar gebeur met die fokus van jou lewe?

Wat het verander in jou verhouding met God en met sy gemeente en met die wêreld?

God het ons al vir meer as ŉ jaar aan die ore beet om te luister en terug te keer na Hom toe, of om al meer op Hom te fokus as jy nog altyd het.

In daardie eerste paar weke van totale grendeling was mense se lees van die Bybel en luister na boodskappe oor God en sy wil opvallend.

Wat het daarvan gekom – was dit net oppervlakkig soos saad wat nie ŉ oes dra nie, of is daar steeds vrug daarvan?

Watter oes het Covid-19 in jou lewe gebring?

Daar is sekerlik party van ons wat van ŉ goeie oes kan getuig, van meer ywer en toewyding om God se stem te hoor en jou lewe dan te verander soos Hy wil.

Dit is waartoe God ons oproep.

Om sy roepstem te hoor in die omstandighede sodat ek en jy sal agterkom dat ons op niks anders kan vertrou as op Hom alleen nie, dat niks en niemand anders vir ons vrede, en hoop en lewe kan gee nie, behalwe net Hy nie.

Dat Hy ons lewensdoel is, dat sy verheerliking ons oogmerk is.

Maar daar sal ook van ons wees wat sou moes erken dat na ŉ aanvanklike oplewing alles maar weer teruggekeer het soos dit voorheen was.

Soos wat die samelewing stadig maar seker weer aan die gang gekom het, so het ons geloof weer teruggeval in die ou gewoontes en patrone.

Dit is jammer om te sê dat daar party is wat dalk sal moet bely dat hulle minder in geloof leef en doen as hulle het voordat God Covid-19 oor ons laat kom het.

Ek bedoel nie om versigtig te wees om nie die siekte op te doen nie.

Ek bedoel dat jou gedagtes en jou gebede nog meer net oor jou en jou kringetjie mense gaan sodat hulle darem net versorg en gesond sal wees.

Ek bedoel dat die tegnologie om van jou eie sitkamer en selfs slaapkamer af te kan inskakel om na die erediens te kyk vir jou so gemaklik is dat jy nie meer dink daaraan dat ander gelowiges jou opbeuring nodig het nie,

nie meer dink dat God jou en elke gelowige roep om mekaar op te bou en om Hom saam te ontmoet nie.

En dan sal party seker ook moet bely dat omdat jy ook in die week kan luister, jy dit uitstel en voor jy sien is nog ŉ week verby daarsonder.

In die WA oproep vir vandag se erediens het ek genoem dat die Here ŉ belangrike boodskap op my hart gelê het vir ons gemeente vir vandag.

Moenie die beproewing van Covid-19 en al die ander nood in ons omstandighede sonder ŉ oes vir God laat verby gaan nie. Moenie hierdie geleentheid verbrou of vermors nie.

Wanneer mors jy jou swaarkry sodat dit geen oes lewer nie?

Jy mors dit:

Wanneer jy meer lees en dink en praat oor die virus en die entstof as oor God en sy liefde en barmhartigheid en genade.

...wanneer jy meer angstig is oor siek word en daarvan sterf as wat jy op God vertrou

om jou in met al jou versigtige voorsorg te bewaar om nie siek te word nie of

om jou te genees wanneer jy siek word of

om vrede in God te hê indien Hy jou laat sterf sodat jy by Hom sal wees in sy heerlikheid.

...wanneer jy dieselfde voel oor sonde as voor die tyd, dat dit nie so erg is nie en jy maar daarmee aanhou.

...wanneer jy steeds meer dink hoe jy dinge in die lewe en die gemeente wil hê as wat hy lees en vra en soek na wat Hy wil hê en jy dan doen wat Hy wil hê nie nie wat jy wil nie.

...wanneer jy nie die geleenthede wat God jou gee om Hom te leer ken laat verbygaan

omdat jy besig is,

omdat die tyd jou nie pas nie,

omdat jy nie hou van wie dit bring of die manier daarvan nie,

of omdat jy bloot te gemaksugtig en lui is nie omdat jy by die huis kan bly en rondshop om te hoor waarvan jy hou.

Dit is nie net vandag se boodskap aan die gemeente wat van God af kom en wat belangrik is nie –

elke Sondag, elke Bybelstudie, elke Katkisasie, elke Bybellees

**Selfondersoek –** Watter oes het Covid-19 in jou lewe gebring? Hoeveel het jou fokus weg geskuif van jou om net op God te rig?

**SING Ps. 19:5 (Krog)**

5.

My sondes bring ek nou, ook wat onwetend klou, o spreek my daarvan vry!

Ek bid: Laat my nie dwaal, vergeef my andermaal.

Heers U alleen oor my!

Die woorde van my mond, my hart se diepste grond maak dít aanneemlik, Redder.

Ek het op U gebou; my aan U toevertrou,

my Rots, ja, my Bevryder.

God roep ons op deur sy Woord, Hy roep ons op deur die omstandighede waarbinne ons lewe sodat ons minder oor ons self sal dink en op onsself sal fokus, maar op Hom as die middelpunt en die hoogtepunt – die enigste punt van ons lewe.

Ons moet ons ore oopmaak en luister...

Soos ons in v.12 gelees dat die leiers en die volk God se boodskap deur Haggai ter harte geneem het, hulle het geluister. Hulle was vervul met ontsag vir die Here die Almagtige.

Wat gaan ek en jy doen met hierdie boodskap van God vandag?

Is ons vervul met ontsag vir God?

Gaan ons die boodskap ter harte neem en luister?

Hoe was dit moontlik vir hulle? Die antwoord daarop is in v.13 – God se belofte en die werk van die Heilige Gees.

“Ek is by julle, sê die Here.” En die Here het hulle “aangevuur” en hulle het met die bouwerk begin.

Sy volk het geluister, en met God by hulle wat hulle aangevuur het, het hulle weer gefokus op Hom en sy teenwoordigheid en dit het sigbaar geword in hulle ywer en toewyding om weer die tempel te bou.

Jesus Christus het self gesê dat Hy, wat alle mag in die hemel en die aarde ontvang het, by ons is tot aan die einde toe.

Jy kán die fokus van jou lewe verander omdat Hy deur die Heilige Gees by jou is en omdat Hy jou aanvuur...

Vra Hom daarvoor, en skuif dan jou fokus op Hom.

Lees die Bybel, dit is sý Woord, luister na wat Hy sê en nie wat jy wil hoor nie.

Maak ŉ afspreek om Hom in elke erediens te ontmoet om op Hom te fokus, om Hom te aanbid en te verheerlik en te luister na die belangrike boodskap wat Hy elke week vir jou stuur.

Praat met jou kinders en die mense by jou oor Hom wanneer jy sit en staan en op die pad is,

laat sy heerskappy sigbaar wees in wat jy doen en hoe jy dit doen, wat jy sê en hoe jy dit sê. Lewe elke dag en doen elke ding vir Hom wat by jou is.

Ons lees in v. 15 dat hulle 23 later begin bou het aan die tempel. 23 na Haggai se boodskap kon jy sien hulle nie meer op hulleself fokus nie maar op God.

Hoe lank gaan ek en jy neem voordat dit by ons sigbaar word?

Moenie uitstel nie, besluit nou! Hoe langer jy wag hoe minder is die kans dat jy dit sal doen.

Die Here wil hê dat ons ter harte sal neem wat met ons gebeur – Covid-19, wetteloosheid en korrupsie, en dat dit ons tot ons sinne sal ruk om op Hom te fokus.

Hy is teenwoordig, Hy is by jou – en Hy moet die fokus wees van jou en my lewe.

Stel jou lewe, alles en almal in jou lewe se kompas in op Hom –

moenie meer vir jouself lewe nie, maar lewe vir Hom wat vir jou gesterf het en uit die dood opgestaan het – Jesus Christus.

Laat mense dit hoor in wat jy sê (en nie sê nie), laat hulle dit sien en ervaar in wat jy doen (en wat jy nie doen nie.)

Amen

**Haggai 1:1-15**

*1Die woord van die Here het deur die profeet Haggai gekom tot Serubbabel, seun van Sealtiël en goewerneur van Juda, en tot die hoëpriester Jesua seun van Josadak.*

*Dit was op die eerste dag van die sesde maand in die tweede regeringsjaar van koning Darius.*

*2So sê die Here die Almagtige: Hierdie volk sê dit is nie nou die tyd om die tempel te herbou nie.*

*3Toe het die woord van die Here weer deur die profeet Haggai gekom:*

*4Is dit nou die tyd vir julle om in pragtige huise te woon terwyl my huis in puin lê?*

*5Daarom, so sê die Here die Almagtige: Neem ter harte wat met julle gebeur.*

*6Julle het baie gesaai, maar min geoes;  
julle het geëet, maar nie genoeg gekry nie;  
julle het gedrink, maar dors gebly;  
julle het klere aangetrek, maar nie warm geword nie;  
julle is soos 'n dagloner wat sy loon  
in 'n stukkende beursie steek.*

*7So sê die Here die Almagtige: Neem ter harte wat met julle gebeur.*

*8Gaan haal hout in die berg en herbou my huis sodat Ek my eer kan ontvang en tevrede kan wees, sê die Here.*

*9Julle het 'n groot oes verwag, maar min gekry, en wat julle nog huis toe gebring het, het Ek laat verdwyn.*

*Waarom? vra die Here die Almagtige.*

*Omdat my huis in puin lê, terwyl elkeen van julle hard besig is om aan sy eie huis te werk. 10Dit is oor julle dat die hemel sy reën en die aarde sy opbrengs teruggehou het. 11Ek het droogte laat kom oor die land en oor die berge, oor die koring, die wyn en die olie en oor die opbrengs van die land, oor mens en dier en oor alles waarmee die mens hom besig hou.*

*12Toe het Serubbabel seun van Sealtiël, en die hoëpriester Jesua seun van Josadak, en almal wat van die volk oorgebly het, ter harte geneem wat die Here hulle God gesê het, wat die profeet Haggai in opdrag van die Here hulle God gesê het.*

*Die volk was vervul met ontsag vir die Here.*

*13Haggai die boodskapper van die Here het in opdrag van die Here vir die volk gesê:*

*Ek is by julle, sê die Here.*

*14Die Here het toe vir Serubbabel, seun van Sealtiël en goewerneur van Juda, en vir die hoëpriester Jesua seun van Josadak, en vir almal wat van die volk oorgebly het, aangevuur,*

*en hulle het die werk aan die huis van hulle God, die Here die Almagtige, aangepak.*

*15Hulle het daarmee begin op die vier en twintigste van die sesde maand.*

Dit is die Woord van God.